Bétera més segura gràcies a les actuacions realitzades per la seua Policia Local
22 de octubre de 2024

• Agents del cos de la PLB frustren dos intents de robatori al Parc Empresarial de L'Horta Vella.

• Els nous sistemes de videovigilància instal·lats en la zona han sigut clau per a evitar els robatoris.

El benestar dels veïns i veïnes és una de les prioritats de l'Ajuntament de Bétera que, a través de la seua regidoria de Seguretat Ciutadana, treballa sense descans per a vetlar per la seguretat del seu municipi.

En eixe sentit, la Policia Local de Bétera ha aconseguit frustrar amb èxit dos intents de robatori al Parc Empresarial de L'Horta Vella, reafirmant així el seu compromís amb la seguretat del municipi i l'efectivitat dels nous sistemes de videovigilància instal·lats en la zona.

El primer incident va tindre lloc el passat 28 de setembre en les instal·lacions de l'Ecoparc, dins del Parc Empresarial de L'Horta Vella. Després de rebre la telefonada d'una veïna, la col·laboració ciutadana la qual ha sigut clau per a la ràpida resposta policial, els agents de la Policia Local es van desplaçar immediatament al lloc dels fets. Gràcies a la seua ràpida actuació, es va aconseguir evitar el robatori, i els responsables van ser detinguts i citats a judici com investigats per un presumpte delicte de furt.

“La rapidesa i l'efectivitat de la nostra Policia ha sigut clau però, sens dubte, és important destacar el paper fonamental que ha jugat la ciutadania en aquest cas concret. Aquest és un clar exemple de com la col·laboració entre veïns, veïnes i forces de seguretat contribueix a mantindre l'ordre i la tranquil·litat en el nostre municipi” ha indicat l'Alcaldessa de Bétera, Elia Verdevío, qui ha volgut agrair la gran faena de la PLB i la implicació de la ciutadania.

D'altra banda, el segon incident es va produir el passat 1 d'octubre, també al Parc Empresarial. Al voltant de les 23.00 hores, el sistema de videovigilància, pioner a la Comunitat Valenciana i operatiu al Parc des de fa un any, va detectar l'entrada d'un vehicle sospitós. Aquest sistema de detecció de matrícules envia alertes immediates a la Policia Local quan s'identifiquen vehicles relacionats amb delictes previs, la qual cosa va permetre que els agents interceptaren el vehicle i evitaren novament el robatori.

Els individus, veïns de Paterna i coneguts per reincidir en aquesta mena de delictes, van ser localitzats i citats a judici per un presumpte delicte de robatori.

El regidor de Seguretat Ciutadana, Manuel Pérez, ha elogiat l'actuació de la Policia Local, subratllant el valor de la seua labor diària en la protecció dels beternses. "Vull posar en valor la gran labor que realitza la nostra Policia Local, no sols en aquests incidents, sinó dia rere dia. La seua capacitat de reacció ràpida i efectiva ha permés frustrar dos robatoris al Parc Empresarial, i el seu compromís amb la seguretat és un orgull per a tots nosaltres. Gràcies al seu esforç i a l'ús de tecnologies avançades com el sistema de videovigilància, podem continuar garantint la tranquil·litat de les nostres àrees empresarials i de tot el municipi", ha afirmat Pérez.

Col·laboració ciutadana i la tecnologia: claus per a la seguretat de Bétera

L'èxit d'aquestes intervencions posa en relleu la importància de la combinació de noves tecnologies amb la col·laboració ciutadana i l'eficàcia de la Policia Local. "La cridada d'una veïna va ser essencial en el primer cas, i això demostra que la seguretat és un treball conjunt entre la ciutadania i les forces de seguretat. Animem a tots els veïns i veïnes a continuar col·laborant amb nosaltres per a mantindre Bétera com un lloc segur per a viure i treballar”, ha destacat el regidor de Seguretat Ciutadana.

Des de l'Ajuntament de Bétera es continua treballant en la millora de la seguretat en totes les zones del municipi, i en particular al Parc Empresarial de L'Horta Vella, una àrea que compta amb un innovador sistema de videovigilància que ha demostrat ser una eina eficaç per a la prevenció de robatoris i delictes.

El Consistori agraeix la implicació dels veïns i el treball incansable de la Policia Local en el seu esforç per mantindre el municipi segur.